VSC Sklep I Ip 332/2020
Sodna praksa višjih sodišč, 2020-10-22

predlog za nasprotno izvršbo - taksna obveznost

Skladno s tar. št. 4011 ZST-1 je predpisana taksna obveznost za postopek o predlogu za nasprotno izvršbo.

I. Pritožbi se ugodi in se sklep sodišča prve stopnje v izpodbijani II. točki izreka spremeni tako, da se znesek 37,33 EUR nadomesti z zneskom 81,33 EUR.

II. Upnica (dolžnica po nasprotni izvršbi) mora v roku 8 dni od prejema tega sklepa povrniti dolžniku (upniku po nasprotni izvršbi) 175,73 EUR pritožbenih stroškov, v primeru zamude skupaj z zakonskimi zamudnimi obrestmi, ki začnejo teči prvi dan po izteku izpolnitvenega roka dalje do plačila.

1. Sodišče prve stopnje je z uvodoma navedenim sklepom predlogu dolžnika (upnika po nasprotni izvršbi) za nasprotno izvršbo ugodilo in upnici (dolžnici po nasprotni izvršbi) naložilo, da v roku 15 dni od prejema tega sklepa vrne dolžniku (upniku po nasprotni izvršbi) znesek glavnice v višini 585,42 EUR, v primeru zamude z zakonskimi zamudnimi obrestmi od poteka roka za prostovoljno plačilo do plačila (I. točka izreka) in upnici (dolžnici po nasprotni izvršbi) naložilo, da je dolžna v roku 8 dni od vročitve tega sklepa povrniti dolžniku (upniku po nasprotni izvršbi) 37,33 EUR stroškov nasprotne izvršbe, v primeru zamude z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti dalje do plačila (II. točka izreka).

2. Zoper II. točko izreka sklepa, v delu, v katerem sodišče ni priznalo priglašenega stroška sodne takse, se je pravočasno pritožil dolžnik (upnik po nasprotni izvršbi) po pooblaščeni odvetniški družbi in uvodoma uveljavljal vse pritožbene razloge po prvem odstavku 338. člena Zakona o pravdnem postopku (ZPP) v zvezi s 15. členom Zakona o izvršbi in zavarovanju (ZIZ). Navaja, da sodišče prve stopnje napačno ni priznalo stroška sodne takse. Izpostavlja, da Zakon o sodnih taksah (ZST-1) v taksni tarifi izrecno določa sodno takso za postopek o predlogu za nasprotno izvršbo in sicer pod tar. 4011 (postopek o predlogu za izvršbo ali postopek o predlogu za nasprotno izvršbo) v povezavi s tar. št. 4041 (elektronsko vložene vloge) v višini 44,00 EUR. Glede na to, da ZST-1 izrecno določa sodno takso za postopek o predlogu za nasprotno izvršbo in da je sodišče predlogu ugodilo, je sodno takso za predlog za nasprotno izvršbo potrebno plačati. Izpostavlja še, da je bila sodna taksa za predlog za nasprotno izvršbo odmerjena s plačilnim nalogom z dne 21. 5. 2019 v višini 44,00 EUR, ki jo je poravnal 22. 5. 2019. Sodišče zato napačno ni priznalo stroška sodne takse, ki je bila s plačilnim nalogom odmerjena, pravočasno plačana in s predlogom za nasprotno izvršbo tudi zahtevana in bi mu moralo priznati najmanj 81,33 EUR stroškov nasprotne izvršbe. Pritožbenemu sodišču predlaga, da pritožbi ugodi in v izpodbijani II. točki izreka sklep sodišča spremeni tako, da mu je upnica (dolžnica po nasprotni izvršbi) dolžna povrniti 81,33 EUR stroškov nasprotne izvršbe skupaj z zakonskimi zamudnimi obrestmi, podrejeno pa, da pritožbi ugodi in izpodbijan sklep v II. točki izreka razveljavi in ga v tem delu vrne v ponovno odločanje sodišču prve stopnje. Priglaša pritožbene stroške.

4. V pritožbeno izpodbijanem delu II. točke izreka sklepa sodišče prve stopnje dolžniku oziroma upniku po nasprotni izvršbi ni priznalo priglašenega stroška sodne takse za predlog za nasprotno izvršbo. Iz razlogov izpodbijanega sklepa izhaja, da tega stroška sodišče ni priznalo iz razloga, ker sodna taksa za ta postopek ni potrebna in da dolžnik (upnik po nasprotni izvršbi) sodne takse niti ni plačal.

5. Pritožnik pravilno pritožbeno izpostavlja, da je skladno s tar. št. 4011 ZST-1 predpisana taksna obveznost za postopek o predlogu za nasprotno izvršbo. Glede na podatke predmetnega spisa drži tudi v pritožbi nadalje izpostavljeno, da je sodišče prve stopnje dolžniku (upniku po nasprotni izvršbi) vročilo plačilni nalog z dne 22. 5. 2020, s katerim ga je pozvalo k plačilu sodne takse za postopek po predlogu za nasprotno izvršbo po tar. št. 4011 v zvezi s tar. št. 4041 ZST-1 v znesku 44,00 EUR in da je dolžnik sodno takso plačal v skladu s plačilnim nalogom.

6. Kot izhaja iz izpodbijanega sklepa je sodišče prve stopnje predlogu za nasprotno izvršbo v celoti ugodilo, zato strošek sodne takse predstavlja za nasprotno izvršbo potreben strošek. Ob navedenem je bilo tako potrebno utemeljeni pritožbi dolžnika oz. upnika po nasprotni izvršbi ugoditi in v delu izpodbijane II. točke izreka sklep sodišča prve stopnje spremeniti tako, da se znesek 37,33 EUR nadomesti z zneskom 81,33 EUR (3. točka 365. člena ZPP v zvezi s 15. členom ZIZ).

7. Dolžnik (upnik po nasprotni izvršbi) je s pritožbo uspel, zato mu je pritožbene stroške upnica (dolžnica po nasprotni izvršbi) dolžna povrniti, saj so bili potrebni za postopek nasprotne izvršbe. Pritožbene stroške je sodišče druge stopnje odmerilo na 175,73 EUR in predstavljajo nagrado za pravno sredstvo po tarifni številki 27/6 Odvetniške tarife (OT) višini 200 točk, izdatke v pavšalnem znesku v višini 4 točke po tretjem odstavku 11. člena OT, kar skupaj z 22 % DDV in plačano sodno takso za pritožbo v višini 26,40 EUR znese 175,73 EUR. Tako odmerjene stroške je upnica (dolžnica po nasprotni izvršbi) dolžna povrniti dolžniku (upniku po nasprotni izvršbi) v roku 8 dni od prejema tega sklepa sodišča druge stopnje, v primeru zamude skupaj z zakonskimi zamudnimi obrestmi, ki začnejo teči prvi dan po izteku izpolnitvenega roka dalje do plačila.

Primerjaj načelno pravno mnenje, občna seja VS RS z dne 13. 12. 2006.

Zakon o sodnih taksah (2008) - ZST-1  - člen 3, 5

Zakon o sodnih taksah (2008) - ZST-1  - tarifna številka 4011

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.